A dóci IntegrÁlom története
A hátrányos helyzetû gyerekek integrálását oldották meg nagy sikerrel Dócon egy sikeres uniós pályázatnak köszönhetõen, az elnyert közel 14 millió forintos támogatás okos felhasználásával.
A pedagógusok új oktatási módszerekkel, informatikai eszközökkel, a szülõk és a társadalmi környezet támogatásával oldották meg ezt a cseppet sem könnyû feladatot a találóan IntegrÁlom címet viselõ projekt keretében.
Dócon egy alapfokú oktatási intézmény mûködik, amely óvoda, általános iskola, alapfokú mûvészeti iskola és könyvtár is egyben. Az ide járó 82 gyerek fele azonban szociálisan hátrányos, sõt halmozottan hátrányos helyzetû: a tanulók 64 százaléka olyan családból kerül ki, amely rendszeres gyermekvédelmi támogatásban részesül. Tizenöt százalékuk pedig roma származású.
Ez az alaphelyzet feladta a leckét a Dócon – ezen az egyiskolás településen – oktató pedagógusoknak. Csak egy sikeres uniós pályázatnak köszönhetõen léphettek egy nagy lépést elõre, az integrált oktatás fejlesztésére ugyanis közel 14 millió forintot nyertek. „Korábban is integráltan oktattunk – mondta el Huszka Zoltánné tagintézmény-vezetõ a dóci iskolából. – De ezzel a fejlesztési forrással olyan eszközökhöz jutottunk, tanárainknak olyan továbbképzést biztosíthattunk, amelyre máskülönben nem lett volna lehetõségünk."
Dócon az uniós pénzösszegnek köszönhetõen még pszichológust is alkalmazhattak heti 20 órában a hátrányos helyzetû gyerekek konfliktusainak megoldására. Két és fél millió forintért három interaktív táblát, két projektort, három hordozható számítógépet és egyéb eszközöket vásároltak.
Az intézmény korábban is az integráció elve mentén mûködött, az integráló nevelés hosszú távon fenntartható feltételeit azonban csak a 2006 júniusától napjainkig tartó projektnek köszönhetõen valósíthatták meg. Huszka Zoltánné a következõképpen foglalta össze ars poeticájukat: „Legyünk olyan intézmény, ahol a gyerekek esztétikus környezetben, harmonikus körülmények között tanulhatnak, nevelkedhetnek. Az eltérõ szociális és kulturális helyzettel rendelkezõ diákjainkat úgy bocsássuk szárnyra, hogy alkotni vágyó és akaró, a mindennapi életben helyüket megállni tudó felnõttekké válhassanak."
Dóc